**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2024. április 25-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásokról és az osztály munkájáról:

Magyarország köztársasági elnöke a 30/2024. (III. 12.) KE határozatában 2024. június 9. napjára tűzte ki az Európai Parlament tagjainak 2024. évi választását, valamint a helyi önkormányzati képviselők és polgármesterek 2024. évi általános választását. A Nemzeti Választási Bizottság a 8/2024. NVB határozatában a nemzetiségi önkormányzati képviselők 2024. évi általános választását szintén 2024. június 9. napjára tűzte ki.

A fentiekkel összefüggésben megjelent

* az Európai Parlament tagjai, a helyi önkormányzati képviselők és polgármesterek, valamint a nemzetiségi önkormányzati képviselők közös eljárásban lebonyolított 2024. évi általános választásán a választási irodák hatáskörébe tartozó feladatok végrehajtásának részletes szabályairól, a választási eredmény országosan összesített adatai körének megállapításáról, a fővárosi és vármegyei kormányhivatal választásokkal összefüggő informatikai feladatai ellátásának részletes szabályairól, valamint a közös eljárásban használandó nyomtatványokról szóló 2/2024. (III. 11.) IM rendelet,
* az Európai Parlament tagjainak, a helyi önkormányzati képviselők és polgármesterek, valamint a nemzetiségi önkormányzati képviselők közös eljárásban tartott 2024. évi általános választása eljárási határidőinek és határnapjainak megállapításáról szóló 5/2024. (III. 12.) IM rendelet, valamint
* az Európai Parlament tagjai, a helyi önkormányzati képviselők és a polgármesterek, valamint a nemzetiségi önkormányzati képviselők közös eljárásban lebonyolított általános választása költségeinek normatíváiról, tételeiről, elszámolási és belső ellenőrzési rendjéről szóló 6/2024. (III. 12.) IM rendelet,

amelyek alapján a Helyi Választási Iroda megkezdte a munkáját.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2024. március 1. - 2024. március 31. közötti időszakban 83 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2024. március 28. napján tartott rendes Közgyűlésen megalkotott, a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról szóló 9/2024. (IV.2.) önkormányzati rendelet 2024. április 2. napján kihirdetésre került.

A fenti rendelet a jogszabályi előírásoknak megfelelően megküldésre került a Vas Vármegyei Kormányhivatalnak, illetve feltöltésre került a www.szombathely.hu honlapra és a Nemzeti Jogszabálytárba.

A 2024. március 28-i Közgyűlésen elfogadott határozatok, a Közgyűlés jegyzőkönyvei, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései is megküldésre kerültek a Vas Vármegyei Kormányhivatalnak, illetve a Közgyűlésen elfogadott határozatok és a nyilvános ülés jegyzőkönyve kihirdetésre és a honlapra feltöltésre került.

A polgármester és a jegyző által átruházott hatáskörben hozott nem hatósági döntések száma:

* + polgármester 88 db,
	+ jegyző 0 db.

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2024. március 1. – 2024. március 31. közti időszakra vonatkozó iktatókönyvek szerinti hivatali statisztikát:

|  |  |
| --- | --- |
| **Az iktatott ügyiratok megnevezése** | **Az iktatott ügyiratok száma** |
| **Ágazat** | **2024.03.01. - 2023.03.31.** |
| **Főszám** | **Alszám** |
| **A) PÉNZÜGYEK** | **9041** | **915** |
| A.1. Adóigazgatási ügyek | 9041 | 715 |
| **B) EGÉSZSÉGÜGYI IGAZGATÁS** | **2** | **21** |
| **C) SZOCIÁLIS IGAZGATÁS** | **921** | **2115** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **129** | **484** |
| E.1. Környezet- és természetvédelem | 10 | 37 |
| E.2. Építésügyek, településrendezés, területrendezés | 28 | 122 |
| E.3 Építésügy |  |  |
| E.4 Kommunális ügyek | 91 | 325 |
| **F) KÖZLEKEDÉS ÉS HÍRKÖZLÉSI IGAZGATÁS** | **136** | **615** |
| **G) VÍZÜGYI IGAZGATÁS** | **5** | **23** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **425** | **2106** |
| H.1. Anyakönyvi és állampolgársági ügyek | 158 | 393 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 39 |
| H.3. A Választásokkal kapcsolatos ügyek | 1 | 113 |
| H.4. Rendőrségi ügyek |  |  |
| H.7. Igazságügyi igazgatás | 6 | 55 |
| H.8. Egyéb igazgatási ügyek | 258 | 1484 |
| **I) LAKÁSÜGYEK** | **74** | **510** |
| **J) GYERMEKVÉDELMI ÉS GYÁMÜGYI IGAZGATÁS** | **16** | **53** |
| **K) IPARI IGAZGATÁS** | **5** | **15** |
| **L) KERESKEDELMI IGAZGATÁS, TURISZTIKA** | **58** | **128** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **18** | **137** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **1** | **45** |
| **R) SPORTÜGYEK** | **1** | **3** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **202** | **2039** |
| U.1. Képviselő-testület iratai | 2 | 27 |
| U.2. Kisebbségi önkormányzat iratai |  |  |
| U.3. Szervezet, működés | 69 | 693 |
| U.4. Iratkezelés, ügyvitel | 4 | 20 |
| U.5. Személyzeti, bér- és munkaügyek | 4 | 594 |
| U.6. Pénz- és vagyonkezelés | 123 | 705 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **2** | **5** |
| X.1. Honvédelmi igazgatás | 1 | 1 |
| X.2. Polgári védelmi, katasztrófavédelmi igazgatás | 1 | 4 |
| **IKTATOTT ÜGYIRATOK SZÁMA ÖSSZESEN:** | **11036** | **9014** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

Az iroda elvégezte a Közgyűlés által jóvágyott bérrendezéshez kapcsolódó iratok kiadását, a Cafetéria juttatás kifizetéséhez szükséges előkészítő tevékenységet, valamint kiadta az új típusú utazási utalványokat.

Az iroda továbbá folyamatosan ellátta a Hivatal költségvetésével kapcsolatos pénzügyi, valamint a havi bérszámfejtéshez szükséges adminisztratív feladatokat.

**A Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 56 db iktatott ügyirat keletkezett az irodán.

Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

 **2.** Az iroda a **városfejlesztési feladatkörében az alábbiakról számol be:**

A **Késmárk utcai teniszcentrum fejlesztése** MVP projekt záró beszámoló 2. hiánypótlásának benyújtása megtörtént, a projekt lezárása folyamatban.

A **,,Szent Márton Lovas Sport, Hagyományőrző és Rendezvényközpont fejlesztésének előkészítése”** MVP projekt záró beszámoló 2. hiánypótlásának benyújtása megtörtént.

**„A** **Zarkaházi Szily-kastély fejlesztése a gyöngyöshermán-szentkirályi közösség számára”** című projekt esetében a Közreműködő Szervezet részéről a Záró Szakmai Beszámoló elfogadásra került. A projekt fenntartási időszakba történő áthelyezésének Közreműködő Szervezet általi jóváhagyását várjuk.

A **TOP-7.1.1-16-H-ERFA-2020-00782** számú **„A Belvárosi közösségi tér fejlesztése”** című projekt esetében, a fenntartási időszakba történő áthelyezés a Közreműködő Szervezet részéről megtörtént.  Az első fenntartási év időszakának vége: 2025. január 10.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a projekt az első évi fenntartási időszakban van. Az első fenntartási év időszakának vége: 2024. november 22.

A Horizont2020-as **JUSTNature** projekt megvalósítása során a kiviteli tervek elkészültek. Aláírásra került a műszaki ellenőr szerződése. Előkészítés alatt áll a kivitelező beszerzése. A lakosságnál elhelyezhető forgalomszámláló szenzorok elhelyezése megtörtént, az adatok folyamatosan elérhetők (az időjárás- és levegőminőség-mérő állomások által mért adatok is). Projekttalálkozó volt Bolzanóban 2024. április 9-11-én.

Elindult a **JustClimate** projekt az ABUD Mérnökirodával partnerségben. Megalakult az ún. Klíma Akciócsoport. Folyamatban van a városi szervezeteket összefogó KlímaPlatform tagságának összeállítása és a tagok megkeresése, valamint a Platform munkájának megszervezése. Az energetikus a Beruházási Irodán megkezdte munkáját 2024. április 12-én.

Az Interreg Europe **OD4GROWTH** projekt második szemesztere lezárult, az ezzel kapcsolatos beszámolók benyújtásra kerültek a vezető partner és a Széchenyi Programiroda felé. A harmadik szemeszterrel kapcsolatos tevékenységek, valamint a harmadik szemeszterhez köthető személyes partnertalálkozó szervezése folyamatban van.

Az EIT Urban Mobility **TICER** projekt tartalmi és pénzügyi beszámolója határidőre beadásra került, a támogatási összeg egy része megérkezett, a további részével kapcsolatosan egyeztetés zajlik a releváns szervekkel.

A **New European Bauhaus CHRONOGENESIS projekt** pályázatának leadása 2024. február 7-én megtörtént a vezető partner által a felhívásra.

Az **European Urban Initiative City to City Exchanges** projekt keretein belül a szombathelyi delegáció tanulmányútja február végén lezajlott. 2024. április 8-11. között érkezett a lengyel delegáció Szombathelyre.

A **Horizon Europe WeGenerate** projekthez kapcsolódóan Fellow City-nek azaz Társ Városnak pályázott Szombathely Megyei Jogú Város Önkormányzata. A pályázat március 1-jén került benyújtásra, áprilisban kerül sor az elbírálásra.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt kiviteli munkái és az eszközbeszerzés közbeszerzési kiírása megtörtént, ajánlattételi határidő 2024. április 30.

A **TOP-6.1.5-15-SH1-2019-00002** számú **„A Ferenczy utca hiányzó szakaszának kiépítése"** című projekt záró szakmai beszámolója és elszámolása beküldésre került. Magyar Államkincstár részéről a záró helyszíni ellenőrzés megtörtént. Az Intézkedési tervben előírt megállapítások teljesítésének határideje 2024. április 30. napjára módosult.

A **„Szombathely – Zanat kerékpárút megvalósítása”** című projekt Támogatói Okirat 1. számú módosítása 2023. május 11. napján elfogadásra került, projekt megvalósításnak végső határideje: 2024. június 30., ezt követően a Kedvezményezett köteles a támogatás felhasználásáról szakmai beszámolót és pénzügyi elszámolást készíteni.

A **TOP Plusz-1.3.1-21** számú, **„Fenntartható városfejlesztés Szombathelyen”** című projekt megvalósítása folyamatban van. Egyes feladatok megvalósítása szerződés szerint történik, a Támogatási Szerződés 1. számú módosítása aláírás alatt van.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** projektnél a Magyar Államkincstár részéről a záró helyszíni ellenőrzés megtörtént. Intézkedési tervben foglaltak teljesítésének határidejét 2024. április 30. napjára kérte az Önkormányzat meghosszabbítani.

A **Take-IT-home** pályázat az Interreg CENTRAL EUROPE programban támogatást nyert. Néhány kérdés tisztázása után aláírhatóvá válik a Támogatási szerződés és a Partnerségi megállapodás. A projekt várhatóan 2024. június 1-jén indul.

Támogatást nyert, és előkészítés alatt áll a Leccoval közösen tervezett Clean Energy (**C-ENERGY**) projekt megvalósítása a CERV programon belül.

TOP Plusz **„Parkolási infrastruktúra és zöldfelületfejlesztés a Derkovits városrészen”** című projekt pályázati anyagának pontosítása és kiegészítése szükséges a Zöldinfrastruktúra Tervzsűri I. körös véleményezése alapján.

TOP Plusz **„Sárdi-éri iparterület fejlesztése, kivezető út építése”** című projektre vonatkozóan a Megalapozó Dokumentum 2024. február 20-án elkészült. A kisajátítási vázrajzok elkészültek. Árajánlat kérése az igazságügyi szakértőtől megtörtént a forgalmi értékek meghatározására.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

Az irodára 2024. március 12-től 2024. április 11-ighatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 13 |
| Adósságkezelés | 0 |
| Átmeneti támogatás | 154 |
| Krízis támogatás | 165 |
| Rendszeres gyógyszertámogatás | 18 |
| Temetési segély | 0 |
| Fűtési támogatás | 2 |
| Rendszeres gyermekvédelmi támogatás | 18 |
| Hátrányos helyzet megállapítása | 14 |
| Önkormányzati lakásban lakók lakbértámogatása | 23 |
| Nem önkormányzati lakásban lakók bérleti díj támogatása | 14 |
| Villamosenergia támogatás | 0 |
| Piaci vásárlási utalvány | 401 |
| Szén-monoxid érzékelő vásárlásához nyújtott támogatás | 96 |
| Közlekedési támogatás | 791 |
| **Összesen** | **1709** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság a 2024. márciusi ülésén 18 család részére a lakáshasználatuk meghosszabbításáról döntött, 5 család részére rendkívüli szociális krízishelyzetére tekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

Közösségi Bérlakás Rendszerben nyilvántartott ingatlanok bérbeadása:

A tulajdonos által felajánlott ingatlan állapotfelmérését követően és a bérleti díj elfogadásáról szóló tulajdonosi nyilatkozat alapján 2024. március hónapban 4 ingatlan bérbeadásának meghosszabbítására került sor a KBR rendszerében.

A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet 2024. április 2. napjától az alábbiak szerint módosul:

- a speciális diétát igénylő gyermeket nevelő családok étkeztetéssel összefüggő költségeinek kompenzálására bevezetésre került új támogatási formaként, a speciális diétát igénylő gyermekek támogatása.

Jogosultsági feltételek:

- a támogatásra jogosult a szombathelyi lakóhellyel vagy tartózkodási hellyel rendelkező bölcsődés, óvodás gyermek továbbá tanuló, aki után magasabb összegű családi pótlék került megállapításra;

- a támogatásra való jogosultság megállapítása iránti kérelemhez csatolni kell:

 a) a diétás étkezést előíró szakorvosi igazolást,

 b) 16. életévét betöltött gyermek esetén az érvényes diákigazolványának másolatát, továbbá

 c) a gyermekétkeztetést biztosító szolgáltató nyilatkozatát arra nézve, hogy a gyermek számára a szakorvos által előírt diétás étkezést nem tudja biztosítani;

- a támogatás ugyanazon gyermek vonatkozásában tárgyévben csak egyszer állapítható meg;

- a kérelem papír alapon és elektronikusan is benyújtható a Polgármesteri Hivatalban;

- az életkorból adódó szükségletek eltérését elismerve a támogatás összege:

a) bölcsődés és óvodás gyermek esetén 60.000 Ft/év,

b) általános iskolás gyermek esetén 80.000 Ft/év,

c) középiskolás gyermek esetén 100.000 Ft/év.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2024. március 15-től – 2024. április 12.  közötti időszakra vonatkozóan:

A sport területén végzett feladatok:

* 2024. márciusi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* április havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* általános és középiskolások részére fiú lány kosárlabda diákolimpia;
* általános és középiskolások részére röplabda diákolimpia;
* általános iskolások részére alapszintű lány tornaverseny;
* általános és középiskolások részére fiú labdarúgás diákolimpia;
* általános és középiskolások részére lány labdarúgás diákolimpia;
* középiskolások részére lány atlétika diákolimpia.

Az iroda

* segítette, koordinálta a szombathelyi székhelyű sportszervezetek aktuális ügyeit, valamint tájékoztatta az aktuális további pályázatokról a sportszervezetek vezetőit;
* által kiírásra került a „Szombathelyi székhelyű sportszervezetek működésének és tevékenységének támogatása” elnevezésű pályázati felhívás;
* folytatta a szombathelyi székhelyű sportszervezetek által megküldött pályázatok feldolgozását;
* folytatta a 2023/2024. évre tervezett szabadidősport rendezvények, versenyek lebonyolítását, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott;
* közvetlen sportszakmai irányításával és sportági szakemberek közreműködésével valósul meg a szabadidősport sportrendezvények szervezése, lebonyolítása;
* szervezésében valósult meg a Városi Asztalitenisz verseny;
* koordinálásával megkezdődött a Szombathely Város Tenisz Csapatbajnoksága;
* megkezdte a Szombathely környéki kerékpártúrák szervezését és lebonyolítását;
* megkezdte a III. Takács József Emlékverseny előkészítő szervezését;
* megkezdte a 2024. évi Emlékmű Futás előkészítő szervezését;
* folytatta a 2023/2024. évre tervezett Diáksport versenyek, rendezvények lebonyolítását, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott;
* közvetlen sportszakmai irányításával és sportági szakemberek közreműködésével valósul meg a diáksport rendezvények szervezése, lebonyolítása;
* folytatta a 2024. évi Hivatali Nyári Élménytábor előkészítő szervezését;
* szervezésében került lebonyolításra a Kábítószerügyi Egyeztető Fórum;
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat;
* folytatta az óvodai és iskolai úszásoktatás 2024. évi tavaszi turnusának szervezését és lebonyolítását;
* folytatta a 2024. évi nyári Diákjátékok szervezését;
* megkezdte Szombathely Megyei Jogú Város Diákönkormányzat éves választásának szervezését.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2023. március - 2024. április hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* kapcsolattartás civil szervezetekkel;
* Szent Márton Kártya ügyintézés;
* babaköszöntő csomagok előkészítése;
* házasulandóknak „Első gratuláció” előkészítése;
* „Aktív időskor Szombathelyen” programjainak 2024. évi szervezése;
* a Szombathelyi Identitásprogram keretein belül a „Szombathelyportré2024” koordinálása;
* a húsvéti vásár lebonyolítása;
* fonyódi önkormányzati tábor szervezése, előkészítése.

Egészségügy területén végzett feladatok:

* a 2024. márciusi Egészségügyi Szakmai Bizottsági ülés jegyzőkönyvének elkészítése;
* márciusi bizottsági, közgyűlési határozatok végrehajtása;
* április havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére.

Kultúra területén végzett feladatok:

* 2024. márciusi bizottsági és közgyűlési határozatok végrehajtása;
* rendelkező levelek, támogatási szerződés készítése;
* áprilisi bizottsági, közgyűlési előterjesztések elkészítése;
* kulturális intézmények aktuális ügyeinek intézése.

Köznevelés területén végzett feladatok:

* márciusi bizottsági, közgyűlési határozatok végrehajtása;
* áprilisi bizottsági, közgyűlési előterjesztések elkészítése;
* óvodai BTMN-es gyerekek összeírása és összesítése;
* óvodavezetői értekezlet összehívása, lebonyolítása;
* önkormányzati nyári napközis tábor, pedagógusnap, óvodapedagógiai szakmai nap előkészítése;
* Szombathelyi Hétszínvirág Óvoda törvényességi ellenőrzésének lezárása;
* Szombathelyi Benzcúr Óvoda törvényességi ellenőrzése.

A **Közgazdasági és Adó Osztály** 2024. márciustól– 2024. áprilisig tartó beszámolási időszakra vonatkozóan a következő tevékenységeket látta el:

* ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról;
* biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását;
* figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

Beszámoló az **Adókivetési Iroda és az Adóvégrehajtási és Könyvelési Iroda** tevékenységéről:

Az **Adókivetési Iroda**: A naptári évvel azonos üzleti év szerint működő, állandó jellegű iparűzési tevékenységet végző vállalkozásoknak a 2023. adóévről 2024. május 31. napig kell a helyi iparűzési adóbevallást benyújtani a székhely, illetve telephely szerinti önkormányzati adóhatósághoz. Az egyéni és társas vállalkozások adóbevallási kötelezettségüket elektronikusan cégkapuról, illetve ügyfélkapuról teljesíthetik. A helyi iparűzési adóról szóló adóbevallás kizárólag az állami adóhatóság által rendszeresített elektronikus nyomtatványon (23HIPAK), az állami adóhatóság hatáskörébe tartozó adókról szóló bevallások benyújtására vonatkozó rendelkezések értelemszerű alkalmazásával teljesíthető. Az állami adóhatóság a hozzá beérkezett, számszaki hibát, ellentmondást nem tartalmazó adóbevallást az adóalany által a bevallási nyomtatványon megjelölt székhely, telephely(ek) szerinti önkormányzati adóhatóság részére haladéktalanul továbbítja. Az adózók, könyvelők a közelgő határidőre tekintettel már elkezdték megküldeni adóhatóságunk részére az adóbevallásokat. A bevallások ellenőrzése megkezdődött. A 2023. évi adóbevallási nyomtatvány már ún. kötegelt űrlap. A bevallás kitöltése a korábban megszokotthoz képest sokkal nagyobb körültekintést igényel a könyvelők részéről. Sok kérdés merül fel a számításokkal, kitöltésekkel kapcsolatban. Az eligazodásban tájékoztatókkal, telefonos segítségnyújtással támogatja az iroda a kitöltőket. 2023. adóévtől hatályba lépett az új típusú egyszerűsített helyi iparűzési adó megállapítás. Ennek alkalmazásáról, választásáról az adózóknak már a 2022. évi adóbevallás során nyilatkozniuk kellett. A 2024. adóévre vonatkozó döntést a bevallási határidőig, 2024. május 31-ig lehet meghozni. A döntésben is próbál az iroda az adózók segítségére lenni, hogy a tevékenységre, bevételi viszonyokra vonatkozóan melyik megoldás választása a megfelelő a számukra.

Építményadó tekintetében Adókivetési Iroda megkezdte az adóköteles építmények felülvizsgálatát, és az adatbejelentést elmulasztó adózók felhívását a bejelentés megtételére.

Az **Adóvégrehajtási és Könyvelési Iroda** a fizetési kötelezettségüket nem teljesítő adózókat folyamatosan felszólítja tartozásuk rendezésére és a befizetés elmaradása esetén végrehajtási intézkedéseket foganatosít. Az adóvégrehajtási eljárásban hatósági átutalási megbízás (inkasszó) benyújtására, munkabérre és egyéb járandóságra történő letiltásra, továbbá ingatlan végrehajtás során az ingatlanvagyonra történő jelzálogjog, illetve végrehajtási jog bejegyzésére kerül sor.

Az iroda külön jogszabályokban meghatározott esetekben vagyoni bizonyítványt, illetve Szombathely város illetékességi területén elhelyezkedő ingatlanokról adó- és értékbizonyítványt állít ki. 2024. április hónapban 3 db vagyoni bizonyítványt állított ki, valamint hagyatéki eljárásban, végrehajtási eljárásban, illetve gyámügyi eljárásban történő felhasználás céljából 72 megkeresésre végzett ingatlan értékbecslést és ezen ingatlanokról - ügyenként egy vagy több ingatlanról - adó- és értékbizonyítványt állított ki a kérelmezők részére.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást. A lakossági gázártámogatáshoz jegyzői hatósági bizonyítványokat állított ki. Részt vett a területi Építészeti Tervtanács ülésén és főépítészi véleményt adott az Országos Építészeti Tervtanács ülésén elbírálandó kérelemhez.  A településkép védelméről szóló rendelet módosítása érdekében összehívott egyeztető tárgyalás után fennmaradt  jogértelmezési kérdésekben folytat levelezést.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

2024. márciusban nem lépett hatályba az osztály munkáját érintő jogszabályváltozás.

Az **Általános Hatósági Iroda** 2024. március havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2024. március 1–31. között az alábbi új anyakönyvi események történtek:

* születés anyakönyvezése: 121,
* házasságkötés: 23,
* haláleset anyakönyvezése: 159.

Az anyakönyvvezetők végzik emellett a papíralapú bejegyzések, az adatváltozások rögzítését az Elektronikus Anyakönyvbe. 2024. március 1–31. között a bejegyzett események száma az alábbiak szerint alakult:

* születési események és ehhez kapcsolódó változások: 503,
* házassági bejegyzések és ehhez kapcsolódó változások: 146,
* halotti bejegyzések: 20.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2024. március hónapban 34 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről. Továbbá az alapfeladatokon túl az alábbi városi ünnepségeken is közreműködtek:

* március 4-én Szombathely bombázásának 79. évfordulója alkalmából tartott városi megemlékezések;
* március 15-én az 1848–49-es forradalom és szabadságharc kezdetének 176. évfordulója alkalmából tartott ünnepségsorozat.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2024. március 1–31. között 115 ügyben indult meg a hagyatéki leltározás, összesen 1152 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2024. március hónapban összesen 64 kérelem érkezett:

* 27 kereskedelmi tevékenységgel kapcsolatos kérelem;
* 23 kereskedelmi és kulturális célú közterület-használati kérelem;
* 7 szálláshely-szolgáltatási tevékenységgel kapcsolatos kérelem;
* 4 teleppel kapcsolatos kérelem;
* 2 rendezvénytartási kérelem;
* 1 vásárüzemeltetés engedélyezésére irányuló kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. Továbbá a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet, valamint az ellenőrzési tervben foglaltak alapján végzi a nyilvántartásba vett szálláshely-szolgáltatók hatósági ellenőrzését. Ennek keretében ellenőrzésre kerül a szálláshely-szolgáltatók Nemzeti Turisztikai Adatszolgáltató Központ felé történő regisztrációs és rendszeres adatszolgáltatási kötelezettségének teljesítése is. 2024. március hónapban 20 szálláshely ellenőrzésére került sor. Fentieken túl 2024. márciusban telephelyek ellenőrzésére 1 esetben került sor. A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda *hatósági ellenőre* bejelentések alapján – esetenként a társszervekkel közösen – végzi a zeneszolgáltatást nyújtó kereskedelmi és vendéglátó üzletek éjszakai ellenőrzését és megteszi a szükséges intézkedéseket, annak érdekében, hogy az üzletek által kibocsátott zaj ne érje el a veszélyes mértékű környezeti zaj szintjét és a hatásterületen élő lakosság nyugalmát ne zavarja. 2024. márciusban 2 esetben került sor vendéglátó üzletek éjszakai ellenőrzésére.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2024. március hónapban 6 új bejelentés érkezett a jegyzőhöz állatvédelmi ügyben. Ebben az időszakban 4 állatvédelmi hatósági ügyben született határozat, amelyekben figyelmeztetés szankció, valamint az állattartás megtiltása került alkalmazásra az állatvédelmi jogszabályok megsértése miatt.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2024. március hónapban 6 új eljárás indult, a folyamatban lévő ügyek közül 5 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2024. március hónapban a Közterület-felügyelet bejelentése alapján 9 esetben indult eljárás. A folyamatban levő ügyek közül 2024. március hónapban 9 közigazgatási eljárás zárult le határozathozatallal, amelyből 7 esetben megállapításra került a jogsértést elkövető személye, akiknél figyelmeztetés közigazgatási szankció került alkalmazásra, 2 esetben a jogsértést elkövető személye nem volt megállapítható.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2024. március hónapban összesen 119 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2024. március hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2024. március | 166 | 56 | 132 |

Fentieken túl az ügyfélszolgálati ügyintéző 33 esetben segítséget nyújtott állampolgároknak a Gondosóra program kapcsán. Szent Márton-kártya kiadására pedig 2024. március hónapban 83 esetben került sor.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előszíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény végrehajtásáról szóló 234/2011 (XI.10.) Korm. rendelet 28. § (4) bekezdése alapján a települési veszélyelhárítási terveket minden év március 31-ig felül kell vizsgálni. A veszélyelhárítási tervekkel egy időben szükséges felülvizsgálni a polgári védelmi szervezetek, valamint, ahol megalakításra került, ott a települési önkéntes mentőcsoportok megalakítási, illetve mozgósítási terveit. Szombathely tekintetében felül kellett vizsgálni Szombathely Megyei Jogú Város árvízi befogadási tervét az Arany patakra, valamint a kitelepítési tervet is. Szombathely Megyei Jogú Város veszélyelhárítási terve és a hozzá kapcsolódó tervek felülvizsgálatra, pontosításra kerültek. A felülvizsgált tervek, adatbázisok megküldésre kerültek a Szombathelyi Katasztrófavédelmi Kirendeltség részére március 14-én. A felülvizsgált tervek valamennyi példányában dokumentálásra került a felülvizsgálat ténye. Továbbá a Szombathelyi Katasztrófavédelmi Kirendeltség iránymutatása alapján készült el március 21-én Szombathely Megyei Jogú Város Polgári Védelmi Szervezetének új Mozgósítási Terve, amely határidőben megküldésre került a Kirendeltségnek.

A védelmi ügyintéző emellett közreműködött az alábbi feladatok ellátásában:

* március 4-én Szombathely bombázásának 79. évfordulója alkalmából tartott városi megemlékezésekkel kapcsolatosan egyeztetések a honvédséggel, a forgalomkorlátozásokkal kapcsolatban mind a rendőrséggel, mind a Blaguss Agora Hungary Kft-vel és Volánbusz Zrt-vel;
* március 15-én az 1848–49-es forradalom és szabadságharc kezdetének 176. évfordulója alkalmából tartott városi ünnepségekkel kapcsolatosan egyeztetések a honvédséggel, a forgalomkorlátozásokkal kapcsolatban mind a rendőrséggel, mind a Blaguss Agora Hungary Kft-vel és Volánbusz Zrt-vel, továbbá egyeztetések folytatása a 11-es Huszár Hagyományőrző Egyesülettel a koszorúzási feladatokon túl az országzászló ünnepélyes behozatalával kapcsolatosan;
* március 20-án részvétel a Szombathely Járási Helyi Védelmi Bizottság ülésén.

A Hatósági Osztályhoz tartozó **Közterület-felügyelet** 2024. március 1–31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 190 db lakossági bejelentés érkezett. A lakossági bejelentések a Közterület-felügyelet felé 166 esetben telefonon, 18 esetben elektronikus úton, 6 esetben személyesen történtek.

A Szombathelyi Rendőrkapitányság hivatalos megkeresésére 6 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 6 esetben alkalmazott hangszórón keresztül figyelmeztetést, valamint 4 esetben alkalmazott feljelentést. 85 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 8 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 22 esetben, a SZOVA NZrt. és a SZOMPARK Kft. pedig 8 esetben kért segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 215 esetben alkalmazott szabálysértések észlelése esetén figyelmeztetést, 3 esetben helyszíni bírságot, továbbá 4 esetben a gépjármű üzembentartójának távollétében helyszíni bírságot szabtak ki. 28 esetben alkalmaztak feljelentést és 1139 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 28 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2024. március hónapban az alábbi intézkedéseket alkalmazták:

|  |  |  |  |  |
| --- | --- | --- | --- | --- |
| **Intézkedések fajtája** | **Figyelmeztetés** | **Helyszíni bírság** | **Távolléti helyszíni bírság** | **Szabálysértési feljelentés** |
| **Közúti közlekedési szabályok megsértése** | 285 | 1 (15.000,- Ft) | 5 (67.000,- Ft) | 2 |
| **Közrend elleni szabálysértések** | 21 | 3 (50.000,- Ft) | 0 | 8 |

A járőrszolgálat által mobiltelefonos applikáción keresztül összesen 7 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartja a Felügyelet. A városban található szolgáltatóházak, valamint azok környékei továbbra is kiemelt területként került kezelésre.

Az elmúlt időszakban a Fő téren fokozott közbiztonsági ellenőrzés került elrendelésre a rendőrhatósággal közösen együttműködve. A fokozott ellenőrzés célja a rendbontó magatartást tanúsító csoportok felderítése, intézkedés alá vonása volt.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 2 esetben kezdeményeztek közigazgatási hatósági eljárást a Vas Vármegyei Kormányhivatal felé. Redmine rendszeren történő jelzés 2 esetben történt.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2024. március havi tevékenységéről az alábbiakban számolok be:

|  |  |
| --- | --- |
| **2024. március 1–31.** | **db** |
| 2024. március 1. napján a telepen lévő ebek száma | 14 |
| Közterületen befogott eb | 3 |
| Állatvédő szervezettől átvett eb | 0 |
| Rendőrségi eljárásban bekerült eb | 0 |
| Hatósági megfigyelés alatt lévő eb | 0 |
| A telepről a gazdának átadott eb | 2 |
| Örökbeadott eb | 0 |
| Közterületen befogott, az állatkórháznak átadott eb | 0 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 0 |
| Lakossági bejelentésre közterületen keresett, de meg nem talált kóbor eb | 7 |
| Ebtetem | 1 |
| Egyéb állattetem (galamb, sün, macska, patkány stb.) | 12 |
| 2024. március 31. napján a telepen lévő ebek száma | 15 |

1. Egyéb feladatok

*Forgalomra alkalmatlan gépjárművek:*

|  |  |
| --- | --- |
| Észlelt gépjárművek száma: | 31 db |
| * rendszámmal ellátva
 | 19 db |
| * rendszám nélküli, regisztrációs matricával ellátva
 | 3 db |
| * rendszám nélküli
 | 9 db |
| * külföldi rendszámmal ellátva
 | 0 db |
| * ideiglenes rendszámmal ellátva
 | 0 db |
| Elszállított gépjárművek száma: | 8 db |
| Kiváltott gépjárművek száma: | 2 db |
| Ideiglenes kivonási kérelmek száma: | 1 db |
| Közigazgatási hatósági eljárások kezdeményezése: | 2 db |
| Büntető feljelentések száma: | 1 db |
| Magyarországon nem került regisztrálásra, nem található a nyilvántartásban: | 2 db |

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 8 esetben kezdeményezett a Felügyelet közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2024. március hónapban megindított új közigazgatási hatósági eljárások |  19 db |
| 2024. március hónapban meghozott határozatok száma |  28 db |
| * ebből közigazgatási szankciók száma
 |  19 db |
| * figyelmeztetések száma
 |  19 db |
| * közigazgatási bírságok száma, összege
 |  0 db  |
| * a jogsértés el nem követését megállapító határozatok száma
 |  9 db |
| 2024. március végén folyamatban lévő, még le nem zárt közigazgatási hatósági eljárások |  9 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 3 esetben közterület-használati hatósági engedély hiánya miatt, valamint 2 esetben forgalomra alkalmatlan gépjármű közterületen történő engedély nélküli tárolása miatt indított közigazgatási hatósági eljárást.

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába 2024. március hónapban 1 esetben kezdeményezett, egyedi azonosítójellel való visszaélés bűncselekmény elkövetésének alapos gyanúja miatt.

*Biztosítási feladatok:*

A város területén 2024. márciusban folytatódott a városi nagytakarítási program, amely keretében parkolók, nagyobb területek zárása, ürítése és biztosítása vált szükségessé. Ezek során a társszervekkel (SZOVA NZrt., Szompark Kft.) komplex takarítási, valamint parkfenntartási munkálatok kerültek elvégzésre. A fenti külön feladatok, valamint a lomtalanítás biztosítások az alábbi napokon kerültek végrehajtásra:

* március 12.: Tavaszi utcatakarítás – Markusovszky Lajos utca I. ütem;
* március 13.: Tavaszi utcatakarítás – Kertész utca;
* március 16.: Lomtalanítás biztosítása – Szent Flórián krt.;
* március 19.: Tavaszi utcatakarítás – Markusovszky Lajos utca II. ütem;
* március 21.: Tavaszi utcatakarítás – Hajnal utca, Ősz utca, Nyár utca és Tavasz utca;
* március 23.: Lomtalanítás biztosítása – Károly Róbert utca;
* március 25.: Fametszési munkák biztosítása – Király utca;
* március 26.: Tavaszi utcatakarítás – Markusovszky Lajos utca III. ütem;
* március 26.: Fametszési munkák biztosítása – Széll Kálmán utca;
* március 27.: Útfelújítás biztosítása – Károly Róbert utca;
* március 27.: Fametszési munkák biztosítása – Széll Kálmán utca;
* március 28.: Tavaszi utcatakarítás – Kőrösi Csoma Sándor utca.

Az egyéb rendezvénybiztosítások az alábbi napokon kerültek végrehajtásra:

* március 4. – Szombathely bombázásának 79. évfordulója alkalmából tartott városi megemlékezés;
* március 8. – XXVII. Vasi Jogásznap;
* március 15. – az 1848–49-es forradalom és szabadságharc kezdetének 176. évfordulója alkalmából tartott városi ünnepségsorozat;
* március 22-30. – Húsvéti vásár.

A **Városüzemeltetési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a projektek közbeszerzési munkarészeinek ellenőrzési eljárásaiban, elkészíti a Közbeszerzési Bíráló Bizottság előterjesztéseit.

A Közbeszerzési Bíráló Bizottság 2024. március 21-i ülésén tett javaslatot a Szombathely Megyei Jogú Város Önkormányzata 2024. évi összesített közbeszerzési tervének elfogadására, amelyet a döntéshozó elfogadott, a terv EKR-ben történő közzététele, valamint az önkormányzat honlapjára történő feltöltés megtörtént.

A Közbeszerzési Bíráló Bizottság 2024. április 10-i ülésén tett javaslatot az „Új bölcsőde építése Szombathely Szentkirály városrészen” c. projekt keretében megvalósuló 40 férőhelyes bölcsődei intézmény részére bölcsődei eszközök beszerzése tárgyú nyílt közbeszerzési eljárás ajánlati felhívásának és közbeszerzési dokumentumának elfogadására.

Az eljárás megindításáról szóló határozatot a döntéshozó elfogadta, az ajánlati felhívás és mellékletei Közbeszerzési Értesítőben és EKR-ben történő publikálása folyamatban van, ajánlattételi határidő 2024. április 30.

A **Beruházási Iroda** vezetője az alábbi tájékoztatást adja az iroda munkájáról:

**TOP PLUSZ-1.3.1-21-VS1-2022-00001 azonosítószámú „Szociális alapszolgáltatások fejlesztése”** című pályázat keretében, a Szombathely, Pozsony utca 47. szám alatti ingatlanon (Hrsz. 7685) meglévő idősek nappali otthona átalakítása és bővítése, valamint autizmussal élők nappali ellátását biztosító otthon létesítése:

A projekt teljes beruházási költsége bruttó 680 millió Ft, ebből megközelítőleg nettó 420 millió Ft az építési költség, így a meglévő épülettömbök átalakítása és kis mértékű bővítése tervezett. Többkörös egyeztetés során a helyiséglista összeállításra került, a koncepcionális tervet elkészítette az iroda, a végső elfogadás megtörtént a Pálos Károly Szociális Szolgáltató Központ és Gyermekjóléti Szolgálattól és a PontMás Alapítványtól, a projektmenedzsernek megküldésre került. Az előzetesen felvázolt bővítések miatt a jelenleg érvényben lévő beépítési százalék túllépésre kerül, így rendezési terv módosítása szükségessé válik. Az iroda a Főépítészi Irodát megkereste ez ügyben. A létesítendő intézmény eszközszükségletének felmérését, összeállítását is elvégezte a projektmenedzserrel közösen.

A Megalapozó Dokumentum műszaki tartalmának összeállításában részt vett; koncepcionális vázlatrajzot, helyszínrajzot és helységlistát készített (tervező programmal). Az áprilisi közgyűlésre az előterjesztés műszaki tartalmát összeállította.

**Vadvirág utca felújítása**: A kiviteli terv beszerzésre került, melyet a Somlai Mérnöki Iroda Kft. készített, az árazatlan költségvetési kiírás benyújtása, a közműtulajdonosok, szolgáltatók nyilatkozata és a kezelői hozzájárulás beszerzése megtörtént, a beérkező megkereső levél megválaszolása folyamatban.

**Energiaközösség kialakítás lehetőségének vizsgálata**: Az Európai Unió 2019. évi jogszabálya a közintézmények energiaszámláinak csökkentése, és az egyes tagok által üzemeltetett megújuló energiaforrások használatának elősegítése érdekében szorgalmazza az energiaközösségek létrehozását, ahol az energiát nem csak fogyasztják, hanem vissza is termelik a rendszerbe. Az energiaközösség egy rugalmas keret, amibe bekapcsolódhatnak egy utca vagy egy városrész lakói, az ottani közintézmények, de a közelben működő gyárcsarnok, a lényeg, hogy minél több olyan tagja legyen a közösségnek, akiknek eltérőek a fogyasztási szokásai, mintái. A csatlakozó háztartások, közintézmények vagy cégek az energiaszámlákat közösen állják, a megújuló energiaforrásokra egy közösségként ruháznak be és használják fel az energiát. Szombathely, Jászai Mari utca 2. (Szombathelyi Parkfenntartási Kft., SZOVA NZrt., Vas Vármegyei Kormányhivatal Agrár-, és Vidékfejlesztést Támogató Főosztály) Jászai Mari utca 3. (Villszöv Zrt.), Jászai Mari utca 4. (Közösségi Ház), Károly Róbert utca 1. (egykori Fiatal Házasok Otthona) szám alatti ingatlanokon gazdaságos energiafelhasználás és ökológiai lábnyom csökkentése céljából kialakítandó energiaközösségek megvalósíthatóságának vizsgálatára, elemzés készítésére, tanulmány kidolgozására 3 cégtől kért be ajánlatot az iroda.

Csak 2 ajánlat érkezett be, így a projektből nem számolható el a vizsgálat, elemzés, tanulmány. A beszerzés bővített ajánlattevői körrel megismétlésre került, 3 ajánlat érkezett, melyek értékelése lezajlott, a szerződés előkészítését végzi az iroda. A szerződéstervezet kész, a fedezet biztosításával aláírható. A Tanulmányt készítő nyertes céggel folyamatos kapcsolattartás zajlik, adatbekérőket küld az iroda az érintett 4 ingatlan tulajdonosainak, üzemeltetőinek, melyre folyamatosan érkeznek be a szükséges dokumentumok, számlák stb.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** A bölcsőde építésére vonatkozó vállalkozási szerződés a Westunion Kft-vel 2023. november 13-án aláírásra került, a munkaterület átadás-átvétel 2023. november 15-én megtörtént. A szerkezetépítési munkák megtörténtek, a tetőszerkezet elkészült, a héjalás folyamatban, belső gépészeti munkák megkezdődtek. Az iroda folyamatosan nyomon követi, koordinálja, ellenőrzi a beruházást. A 40 %-os teljesítéshez kapcsolódó dokumentumok előkészítése zajlik.

A bölcsődéhez tartozó parkoló kiépítéséhez kapcsolódóan a munkaterület átadás 2023. november 24-én megtörtént. A MÁK helyszíni ellenőrzést tartott, a műszaki dokumentumokat megfelelően előkészítette az iroda, szabálytalanságot nem tapasztaltak. A parkoló építési munkái még nem kezdődtek meg.

A bölcsődei eszközbeszerzésekkel összefüggően a több körös indikatív árajánlatok beszerzéséhez kapcsolódóan két alkalommal is műszaki tartalom csökkentés történt az eszközlista tekintetében. A közbeszerzési dokumentációk egyeztetését követően a Közbeszerzési Bíráló Bizottság az 5/2024. (IV.10.) sz. határozatával az előterjesztés mellékletét képező közbeszerzési dokumentumokat elfogadta, az Ajánlati Felhívás Közbeszerzési Értesítőben és EKR-ben való publikálhatóságáról döntött.

A projekt megvalósítása során előírt együttműködési és adatszolgáltatási kötelezettséget az előre meghatározottak szerint teljesíti az iroda. A Családbarát Magyarország Központ felé a havi adatszolgáltatást és a Lechner Nonprofit Kft. felé az előzetesen megadott időpontokban kért adatszolgáltatások határidőre megküldésre kerültek.

**Létesítményi, intézményi karbantartások, felújítások**:

* Mesevár Óvoda – hátsó kerítés építésére a szerződés GAMESZ részéről aláírásra került, a kivitelezés 2024. február 14-én megkezdődött a fák kivágásával, azóta zajlik. A munkákat végző vállalkozó a Vasi Hofa Kft. A kerítés építése folyamatban van, a munkákat a műszaki ellenőr felügyelete mellett figyelemmel kíséri az iroda.
* Weöres Sándor Óvoda beázási problémáinak megszüntetése érdekében a felújítás műszaki tartalmát a Beruházási Iroda összeállította, az ajánlattételi felhívást vállalkozók részére megküldte. Első körben nem érkezett be árajánlat. Ezután megbontásra került a műszaki tartalma két jól elkülöníthető szakfeladatra, és a beszerzés megismétlésre került, az ajánlatok beérkeztek, a nyertes ajánlatok a GAMESZ részére továbbításra kerültek, a vállalkozói szerződéseket a GAMESZ kötötte meg a vállalkozókkal.

Az épületen belüli vizesedésből adódó károsodott felületek, szerkezetek helyreállítását végző Vasi Hofa Kft. a szerződésében meghatározott munkákat elvégezte.

A lexan tető cseréjére, a körülötte levő vályú szigetelésére a Kul-Lex Kft-vel aláírásra került a szerződés. A kivitelezési munkák folyamatban vannak.

A létesítmény garanciális jellegű vizesedési problémáinak javítása érdekében az Inter Alp Kft-vel felvette a kapcsolatot az iroda.

* Aréna Óvoda tetőszerkezetének beázási gondjait a kivitelező KG Invest Kft. ezidáig a többszöri próbálkozás ellenére sem tudta megoldani, ezért a beázási probléma megoldásához szigetelési szakmérnöki nyilatkozat kiállítására kérte fel az iroda a Lidom Kft-t.
* Sportliget: a mászófal helyreállítási munkáira az árajánlat bekérése megtörtént, a nyertes ajánlattevővel a szerződés még nem került aláírásra. A használati tanúsítvány kiállításához a tanúsítást végző Szamei Kft. a statikai megfelelőségi nyilatkozat aktualizálását kérte, ezen szakvélemény kiállítására a Pannon Archicon Kft. részére adott megbízást az Önkormányzat.
* Képtárban jelentkező falmozgásokból eredő repedések kezelése: a statikus szakértői véleményt beszerezte az iroda, melyben szerkezeti mozgásokat dokumentáló monitoring rendszer kiépítését javasolta a szakértő a további beavatkozások meghatározása érdekében. A szakértői vélemény alapján a monitoring rendszer kiépítésére beszerzésre került a vállalkozó. A vállalkozóval a megbízási szerződés megkötésre került, a szerelési munkák megkezdődtek.
* Neumann János Általános Iskola: az iskola gondnoksága többször jelezte, hogy műszaki jellegű problémákat tapasztalnak a főhomlokzaton található előtető/erkély kapcsán. Szűcs Gábor műszaki ellenőr 2024. február 12-én megvizsgálta az építményt és jegyzőkönyvezte a tapasztalatait. A Neumann Iskola homlokzati erkély állapotát megvizsgálva megállapítható, hogy állékonysági probléma, az erkélylemez, illetve a mellvédfal veszélyes romlására utaló jel nem tapasztalható. A mellvédfal rögzítését biztositó 3 db szögacél támasz erkélylemezhez, illetve mellvédfalhoz való rögzítése nem ellenőrizhető, de nincs romlásra utaló jel. Az energetikai korszerűsítés keretében beépített hőszivattyú nem megfelelően működik, gyakorlatilag nem táplál rá a fűtési rendszerre. Helyszíni egyeztetés során kiderült, hogy a hőszivattyú és a kazánok nem lettek összehangolva, így a magas előremenő vízhőmérséklet miatt a hőszivattyú nem kapcsol be. Az általános iskola a Tankerülethez tartozik, ezért már többször került részükre megküldésre levél, hogy szinkronizálják a fűtési rendszerhez a hőszivattyút. A kivitelezés műszaki átadása 2019. január 31-én zárult, a vállalt indikátor értékek elérése érdekében a Beruházási Iroda a napelemes és hőszivattyús rendszer karbantartására indikatív árajánlat kérést küldött ki.
* Bokréta ölcsődében történt csőtörésről EBI általi tájékoztatást követően a felkért kivitelezővel helyszínelésen vett részt az iroda. Egyeztette a csőtőréshez kapcsolódó kivitelezési munkákat, feladatokat. A kivitelezőnek az EBI részére megküldött árajánlata alapján a Közgazdasági és Adó Osztályt tájékoztatta az iroda a szükséges pénzügyi fedezetről.
* A TOP-6.5.1-15.SH1-2016 számú „Hétszínvirág, Margaréta, Napsugár és Micimackó óvodák energetikai korszerűsítése” projekt, és a Maros és Pipitér Óvodák valamint AGORA Szombathelyi Kulturális Központ energetikai korszerűsítése vonatkozásában a fenntartási időszakban előírt projektfenntartási jelentésekhez szükséges indikátorok meghatározásához közreműködött az iroda az egyes létesítményekben telepített napelemes és hőszivattyús rendszerek működőképességének biztosításában, illetve indokolt esetben a rendszerek meghibásodásának javításában.

**11-es Huszár út és Lovas utca összekötését biztosító út építése**: Az engedélyezési és kiviteli tervek elkészítésére vonatkozóan versenyszabályzat szerinti ajánlattételi felhívás kiküldésre került. A beérkezett ajánlatok kiértékelése megtörtént, a tervezési feladatokra vonatkozó szerződés megkötésre került, a tervek készülnek.

**Fő terén álló „Faunok” szökőút:** A szökőkútelektromos és vízgépészeti felújítására vonatkozóan a kivitelező beszerzésre került, és a szerződéskötés megtörtént a Ganz Hydro Kft.-vel. A műszaki ellenőrzési feladatokra a szakember beszerzésre került. A kivitelezés befejeződött, jelenleg a próbaüzem zajlik.

**Szombathely területén lévő gyalogátkelőhelyek kiépítése, felújítása, karbantartása:**

* Szombathely város területén több helyszínen gyalogos átkelőhelyek kiépítése történt. (Demeter utca-Metro előtt, Kassák L. - Faludi F. utca kereszteződésében, Kodály Z. utca 1-12. között, Szófia-Maros utca kereszteződésében). A forgalomba helyezési eljáráshoz szükséges dokumentumok és kiegészítő helyszínrajzok beszerzésre kerültek, az eljáró hatóság felé benyújtásra került, a forgalomba helyezési engedély rendelkezésre áll.
* 3 helyszínen (Váci Mihály utca, Kodály Z. és Simon I. utca kereszteződése, Hollán E. utca) létesített okos zebrák működését folyamatosan ellenőrzi az iroda, 2024. július végéig tart a garanciális időszak. A felmerülő problémákat azonnal jelzi az iroda a kivitelező felé, és a hibaelhárítást is felügyeli.
* Szent István király utca és Rumi külső út kereszteződésében 11495/2; 11436/2; 11391 hrsz. a Szova Zrt. a forgalomtechnikai és burkolatépítési munkákat fogja elvégezni (befejezés május végére várható).

**Villamos energia beszerzés**:

- Az Önkormányzat 2024. évi villamosenergia beszerzése: A 2024. évi villamos energia beszerzésre irányuló közbeszerzési eljárás lezárult. A nyertes ajánlattevő MVM Next Energiakereskedelmi ZRt-vel a szerződéskötés megtörtént.

- Az adatszolgáltatás és a hiányzó adatok bekérése, POD azonosítók egyeztetése folyamatosan zajlik. Az ideiglenes áramvételi helyek kialakításához (Adventi Vásár, Majális, sportrendezvények) és új fogyasztási helyek kiépítéséhez (pl. trafibox, kerékpárút, gyalogos átkelőhelyek) szükséges befogadói nyilatkozatok kérését intézi az iroda és az elosztói engedélyes felé történő igénybejelentéshez adatokat szolgáltatunk, a jóváhagyásban közreműködünk.

- A 2023. évi villamos energia beszerzésre vonatkozó intézményi adatok bekérése folyamatban van, az összesítés után a közbeszerzés felé továbbításra kerül a jelentés.

- A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül 6000 m hosszan kerül biztosításra szerződés alapján. A földkábel tervezése és kivitelezése E.ON Zrt. beruházás keretében valósul meg, a munkák várható befejezése az E.ON Zrt. tájékoztatása szerint: 2024. március 31. Az E.ON a munkákat megkezdte, a Galambos Transz Kft. telephelyétől induló vezeték kiépítése zajlik.

- Szedreskerti rendezvénytér villamos ellátásának kiépítése zajlik, a műszaki átadás-átvételi eljárás megkezdődött.

**A Horizon 2020 programból támogatott, 101003757 számú JUSTNature nemzetközi projekt** keretében megvalósítandó, a szombathelyi Dési Huber István Általános Iskola épület körüli udvar és a Szombathely, Hunyadi János úti közpark átalakítása, fejlesztése: kiviteli tervek bemutatása a Közgyűlésnek megtörtént, indul a vállalkozó beszerzése a kivitelezési munkákra. A műszaki ellenőr beszerzése megtörtént. A végleges kiviteli tervek linken beérkeztek, a műszaki ellenőr véleményezte, a felülvizsgálatot lezáró műszaki ellenőri nyilatkozat beérkezett. A piackutatási célú árajánlatkérés a kivitelezésre vonatkozóan kiküldésre került.

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött. A telekalakítási engedélyezési eljárás (II. lépés) befejeződött, (véglegessé vált) a határozatok és a vázrajzok rendelkezésre állnak, az ingatlannyilvántartásban történő tulajdoni lapon való átvezetésre (III. lépés) a kérelem február végén benyújtásra került a Földhivatalhoz.

**Szombathely-Balogunyom településeket összekötő kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás befejeződött. A telekalakítási engedélyezési eljárás (II. lépés) befejeződött, (véglegessé vált) határozatok és vázrajzok rendelkezésre állnak, az ingatlannyilvántartásban történő tulajdoni lapon való átvezetésre (III. lépés) a kérelem február végén benyújtásra került a Földhivatalhoz.

**1625/2021. (IX.3.) Korm. határozat szerinti + 300 millió Ft támogatás - Zanati kerékpárút fejlesztése projekt:** A kivitelezés befejeződött, a forgalombahelyezési engedélyt a hatóság kiadta, az ingatlan nyilvántartásban történő átvezetéshez szükséges dokumentáció a földmérő által január elején benyújtásra került a Földhivatalhoz (I. lépés), a telekalakítási engedélyezési eljáráshoz (II. lépés) szükséges dokumentációk összeállítása zajlik.

**Szombathely, Északi iparterület 02089/5 hrsz-ú ingatlan megközelítését biztosító út és közlekedési csomópont kialakítása**: A kivitelezési munkák megkezdődtek, 30 %-os készültség elszámolásra került. A munkákat a Beruházási Iroda folyamatosan figyelemmel kíséri, koordinálja.

**Akacs Mihály utca 2873 és 3054 hrsz. (Szűrcsapó utca és Forró utca közötti szakasz) felújítása**: A kiviteli tervek tervező által átadásra kerültek, a műszaki ellenőr beszerzését végzi az iroda. A Szűrcsapó u. és Hargita utca közötti szakasz (2873 hrsz.) kivitelezésére a kivitelező és a műszaki ellenőr beszerzésre került. A munkaterület átadás-átvétele március közepén megtörtént, a kivitelezési munkák elkezdődtek.

**Körutak felújítása**: Tartalmazza a Bartók Béla körút, a Dr. István Lajos körút, a Horváth Boldizsár körút, valamint a körforgalom és a Bocskai István körút felújítását. A kiviteli tervek beszerzésre kerültek, a tervező megküldte azokat. A Bocskai István körút esetében a kivitelezésre a kivitelező és a műszaki ellenőr beszerzésre kerültek. A munkaterület átadás-átvétele március elején megtörtént, a kivitelezési munkák megkezdődtek.

**Csaba utca** (Tátika utca ás a Vásártér közötti szakasz 850 m útburkolat és kerékpárút) **felújítása**: A kiviteli tervek tervező által átadásra kerültek, a felújítási munkák elvégzésére a kivitelező és a műszaki ellenőr beszerzésre kerültek. A munkaterület átadás-átvétele március elején megtörtént, a kivitelezési munkák megkezdődtek.

**Bárdos Alice utca felújítása**: A munkák elvégzésére a kivitelező és a műszaki ellenőr beszerzésre került. A munkaterület átadás-átvétele március elején megtörtént, a kivitelezési munkák megkezdődtek.

**Hajdú utca** - a Szalónak utcai csomópont és a Hajdú u. 27. szám közötti szakasz **felújítása**: A burkolatfelújításra, valamint a csapadékvíz elvezetésre vonatkozóan a kiviteli tervek rendelkezésre állnak, a tervező elkészítette és átadta a terveket. Forrás rendelkezésre állásakor a kivitelező beszerzése megkezdhető.

**Sárdi ér összekötő út építése**: A tervező beszerzését készíti elő az iroda, a megelőző földhivatali átvezetéseket követően indítható.

**TOP-6.1.5-15-SH1-2019-00002 Ferenczy I. utcai fejlesztés:** A projekt zárása megtörtént. A támogató által a projektzáráshoz szükséges dokumentumok beszerzése megtörtént.

A Szent Quirinus utca csapadékvíz elvezetésének vízjogi üzemeltetési engedélyezéséhez szükséges dokumentumok (tulajdonosi hozzájárulások) beszerzése folyamatban van, a BPW Hungária Kft-vel egyeztetések zajlanak.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a projekt zárás megtörtént, az örökségvédelmi engedély beszerzésre került. A támogató ellenőrzése során kért hiányosságok pótlása, javítása megtörtént, a dokumentáció beküldésre került.

**TOP Plusz Városfejlesztési Programterv, TOP Plusz-1.3.1-21-VS1-2022-00001 azonosító számú pályázat**hoz projekt elemek kiválasztásának elősegítését, műszaki dokumentációk előkészítését, összeállítását végzi az iroda.

**Garanciális munkák:**

* A Városligeti Bölcsőde üzemeltetőjétől érkezett hiányosságok javítását intézte az iroda.
* Schrammel Imre életművének méltó elhelyezése Szombathelyen c. projektben a garanciális bejárás 2023. november 24-én megtörtént, a meglévő hibák javítására a kivitelezőt felhívta az iroda, melyet a kivitelező megkezdett.
* Szőlős utca burkolatfelújítása során jelzett hibák (fedlapok szintbe helyezése, kapubejáró javítása) garanciális javítását intézi az iroda.
* Vásárcsarnok fűtésproblémái, hőmennyiségmérők hibás működése, repedezett padlóburkolat, rosszul záródó bejárati ajtók problémái, beázások miatt felvette az iroda a kapcsolatot Inter-Alp Kft-vel. A javítások folyamatban vannak.

**Tervezések:**

* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A tervek benyújtása még nem történt meg, tulajdonosi hozzájárulásokat várja az iroda, megkeresések a nyilatkozatmintákkal kipostázásra kerültek.
* Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, a vízjogi engedélye rendelkezésre áll.
* Szombathely város területén 3 helyszínen új gyalogátkelőhelyek tervezésére az indikatív ajánlatok bekérését végezzük.

**Adatszolgáltatások, jelentések, szakmai vélemények készítése:**

* Közbeszerzési eljárások teljesítéséhez tartozó adatszolgáltatás megküldése megtörtént a Közbeszerzési Iroda felé. Vállalkozói hiánypótlás folyamatban van.
* Az elmúlt 4 év időszakában történt beruházásokról részletes összesítés készítése.
* Nemzetgazdasági szempontból kiemelt ügyekről jelentés készítése és megküldése a Vas Vármegyei Kormányhivatal részére.
* A nemzetgazdasági szempontból kiemelt jelentőségű üggyé nyilvánított beruházásokkal kapcsolatos jelentés elkészítése és megküldése a Vas Vármegyei Kormányhivatal részére.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2024. március 14. és 2024. április 11.* napja közti időszakban az ***iktatott ügyek száma 837 db***, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása,

útcsatlakozások kialakítása, rendezvények) 336 db,

* úthiba 143 db,
* behajtási engedély 31 db,
* telephely igazolások 2 db,
* köztemetők üzemeltetése és fenntartása 1 db,
* csapadékvíz-elvezetés 17 db,
* helyi közösségi közlekedés 6 db,
* a köztisztaság 41 db,
* kéményseprő ipari közszolgáltatás 7 db,
* az e-közműegyeztetéssel, a nem közművel összegyűjtött háztartási

szennyvíz begyűjtéséről és ártalommentes elhelyezése 0 db,

* közvilágítás 4 db,
* egyéb 10 db,
* víziközmű 28 db,
* zöldterület 11 db,

**összesen: 637 db.**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2024. március 14. és 2024. április 11.* napja közti időszakban az *iktatott hatósági ügyek szám* ***200 db***, amelyből

* fakivágás 45 db,
* közterület-használat 101 db,
* vízgazdálkodás 0 db,
* környezetvédelem (zajvédelem és egyéb) 38 db,
* hulladékgazdálkodás 16 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, virágágyások ápolását folyamatosan végzi.

A Közgyűlés a 421/2022. (XII.8.) Kgy. számú határozatában úgy döntött, hogy az 1000 fa program kiterjesztésével 2023. évtől minden évben megvalósítja a lakossági faültetési programot. Így a program kibővített változatban az idei évben is elindult. A regisztrációs időszak lezárult. A fás szárú növények beszerzésére vonatkozó szerződés aláírásra került mindkét fél részéről, a regisztráltak kiértesítése a fák átvételének időpontjáról megtörtént. A fás szárú növények kiosztása folyamos. A balkon növények esetében a szerződéskötés folyamatban, az első lakossági kiértesítés megtörtént a sikeresen regisztrálók számára.

A szökőkutak téliesítése lebontásra, valamint a működőképes szökőkutak elindításra kerültek.

A BLAGUSS Agora Hungary Kft. 2024. április 5-én 3 db új Midi 15+27 férőhelyes autóbusz beszerzéséről adott tájékoztatást, ezek rendszáma: AE-MD675, AE-MD676, AE-MD677. Az új autóbuszok felkészítés után ütemezetten állnak forgalomba.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A SZOVA NZrt. az új parkolók építési munkálatait megkezdte (Szűrcsapó utca, Éhen Gyula tér, Bartók Béla körút 40., Barátság utca).

A SZOVA NZrt. a tervezett utak felújítási munkálatait elkezdte (Rumi út, Brenner Tóbiás körút, Dr. István Lajos körút, Bartók Béla körút, Kenderesi utca).

A városban folyamatosan történik az utcák, parkolók takarítása a SZOVA NZrt. és SZOMPARK Kft. közreműködésével.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, javítása, valamint a város területén lévő zárt csapadékcsatorna és víznyelő mosatása megrendelések alapján folyamatosan történik a város egész területére kiterjedően.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az Iroda felé.

A redmine rendszeren keresztül, a „Szépítsük Együtt Szombathely” menüpontból, az info@szombathely.hu, a katyu@szombathely.hu, a koztisztasag@szombathely.hu e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2024. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2023. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2024. április közepén befejeződött a Savaria Múzeumnál a 2021-2023. gazdasági évekre vonatkozó költségvetési gazdálkodás szabályszerűségének vizsgálata.

A vizsgálat tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A beszámolási időszakban új vizsgálatot indított el az iroda a Szombathelyi Egyesített Bölcsődei Intézménynél, az intézmény gazdálkodásának átfogó vizsgálatára kerül sor az alábbi szempontok szerint:

* a gazdálkodás szervezettsége, célszerűsége;
* számviteli előírások érvényesülése;
* az intézményi vagyon változásának értékelése;
* a leltározás és a selejtezés ellenőrzése;
* gépjárművek üzemeltetésének ellenőrzése;
* a belső kontrollrendszer kialakítása és működtetése.

A vizsgálat várhatóan május közepén fejeződik be.

A **Gondnoksági Iroda** vezetője az alábbi tájékoztatást adta az iroda tevékenységéről, amely az elmúlt Közgyűlés óta a

Polgármesteri Hivatal technikai működtetése mellett az alábbi főbb feladatokat végezte el:

* az iroda közreműködésével sikeresen lezajlott az idei Húsvéti vásár;
* a Közterület–felügyelet irodáiban történő világításkorszerűsítésre kiírása került a pályázat, a szerződéskötésre - eredményes pályáztatás esetén - áprilisban sor kerül;
* a Polgármesteri Hivatalban működő klímaberendezések éves karbantartására pályáztatást követően megkötésre került a szerződés;
* az éves tisztítószer beszerzésére kiírt pályázat ismételten eredménytelen volt, a kereskedő vállalkozások jelezték, hogy a gyakori áremelések miatt nem tudnak egy évre fix árat adni termékeikre, ezért nem nyújtanak be ajánlatot;
* a pályázati kiírást követően a liftek működésére, karbantartására az OTIS Kft-vel a szerződéskötés megtörtént.

Kérem a Tisztelt Közgyűlést tájékoztatóm elfogadására.

**Szombathely, 2024. április „ ”**

 **/: Dr. Károlyi Ákos :/**

**HATÁROZATI JAVASLAT**

**….…/2024. (IV.25.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal